Jeremaia
Chapter 32
A vosa sa yaco vei Jeremaia mai vei Jiova e nai katini ni yabaki i Setekaia na tui Juta, oqori nai katinikawalu ni yabaki i Nepukanesa.
2 Ni sa qai vakacibi i valu ena koro mai Jerusalemi e nai valu i tui Papiloni; ia o Jeremaia na parofita sa sogolati tiko e na lomanibai ni vale ni veivesu mai na vale i tui Juta.
3 Ni sa sogolati koya kina o Setekaia na tui Juta, ka sa tukuna, "A cava o sa ia kina na parofisai, ka vaka, 'Sa tukuna vakaoqo o Jiova, "Raica, Au na solia na koro oqo ki na liga i tui Papiloni, ka na rawa talega o koya;
4 "Ia o Setekaia na tui Juta ena sega ni dro tani rawa mai na ligadra na kai Kalitia, ena soli dina ga ki na liga i tui Papiloni, ka rau na veivosaki vata tukuna e na matanavotu, na matana talega ena raica na matana;
5 "Ia e na kauti Setekaia o koya ki Papiloni, ka na tiko ga kina o koya ka yacova na siga Au na talevi koya kina," sa tukuna o Jiova: "Ke dou sa veivala kei ira na kai Kalitia, ke dou na sega ga ni gumatua"'?"
6 A sa tukuna o Jeremaia, "Sa yaco mai vei au na vosa i Jiova, ka vaka,
7 'Raica, o Anameli na luve i Salumi na tamamu lailai ena lako mai vei iko, ka tukuna, "Mo volia me nomu na noqu tiki ni vanua mai Anacoci, ni sa dodonu mo volia ni o sa taravi au."'
8 "A sa lako mai vei au o Anameli na luve i tamaqu lailai ki na lomanibai ni vale ni veivesu me vaka na vosa i Jiova, sa mai vosa vei au, 'Mo volia mada na noqu tiki ni vanua mai Anacoci e na vanua i Penijamini: Ni sa dodonu mo taukena, ni sa dodonu mo volia ni o sa taravi au; mo volia mada me nomu.' Au sa qai kila ni sa vosa i Jiova oqo.
9 "Au sa qai volia na tiki ni vanua i Anameli na luve i tamaqu lailai mai Anacoci, ka sa vakarauta nai lavo me nonaOio e tinikavitu na sikeli siliva.
10 "Ia au a vola na kenai vola, ka dregata, ka kaciva eso na tamata me vakadinadinataka, ka sa vakarauta nai lavo e nai vakarau ni bibi.
11 "Au sa qai kauta nai vola ni veivoli, o ya sa dregati me vaka nai valavala ni lawa, o ya talega sa sega ni dregati;
12 "Ka'u sa solia nai vola ni veivoli vei Peruki na luve i Neraia, na luve i Meesea, e na mata i Anameli na luve i tamaqu lailai, e na matadra talega era a mai vakadinadina era vola na yacadra e nai vola ni veivoli, e na matadra kece talega na Jiu era sa tiko e na lomanibai ni vale ni veivesu.
13 "Au sa qai vakaroti Peruki e na matadra, ka vaka,
14 'Sa tukuna vakaoqo o Jiova ni lewe vuqa, na nodra Kalou na Isireli; "Mo kauta nai vola oqo, nai vola ni veivoli oqo sa dregati, kei nai vola oqo sa sega ni dregati; ka tugana ki na dua na kuro qele, ka me toka kina ka bogi vuqa."
15 'Ni sa tukuna vakaoqo o Jiova ni lewe vuqa, na Kalou ni Isireli; "Ena taukeni tale na vale, kei na tiki ni vanua, kei na veiwere-ni-vaini e na vanua oqo."'
16 "Ia ni'u sa solia oti nai vola ni veivoli vei Peruki na luve i Neraia, au sa qai masu vei Jiova, ka tukuna:
17 'Kemuni na Turaga o Jiova! O ni sa bulia na lomalagi kei vuravura e na Nomuni kaukauwa levu kei na ligamuni e dodo yani, ka sa sega ni dredre vei Kemuni e dua na ka.
18 'O ni sa vakatakila na loloma vei ira nai tabatamata e udolu, ka sauma na nodra caka cala na qase kivei ira na luvedra era sa taravi ira: na Kalou Levu, ka Kaukauwa, o Jiova ni lewe vuqa na yacana,
19 'O iko sa uasivi e na vuku, ka kaukauwa e na cakacaka: ia na Matamuni sa raica tiko na nodra i valavala kecega na luve ni tamata, mo ni solia vei ira yadua me vaka na nonai valavala, ka vaka na vua ni nonai valavala.
20 'O ni sa cakava nai vakatakilakila kei na cakacaka mana mai na vanua o Ijipita, ka yacova na siga oqo, vei ira talega na Isireli, kei ira na tamata tani; o Ni sa cakava na yacamuni me rogo, me vaka e na siga oqo.
21 'O ni sa kauti ira tani na Nomuni tamata na Isireli mai na vanua o Ijipita, e nai vakatakilakila, kei na cakacaka mana, kei na liga kaukauwa, kei na liga e dodo yani, kei na ka rerevaki levu;
22 'Ka sa solia vei ira na vanua oqo, o koya o ni a bubului kina vei ira na nodra qase mo ni solia vei ira, "Na vanua sa dave kina na sucu kei na oni."
23 'Ka ra sa mai curu kina, ka taukena; ia era sa sega ni vakarorogo ki na nomuni vosa, era sa sega talega ni muria na nomuni vunau; era sa sega ni cakava e dua na ka o ni sa vakarota vei ira me ra cakava: ia o Ni sa vakayacora kina vei ira na ca kecega oqo.
24 'Raica na suva, era sa mai viria ki na koro me ra kaba; ia na koro oqo sa loli ki na ligadra na kai Kalitia, era mai vala kina, e na vuku ni seleiwau, kei na viakana, kei na mate dauveiveitauvi, ia na ka o ni sa vosataka, sa yaco ga; ka raica, o ni sa kunea!
25 'Ia oi kemuni, Turaga Jiova, "O ni tukuna vei au, Mo volia na tiki ni vanua e nai lavo; ka kacivi ira na tamata eso me ra vakadinadinataka"! Ia na koro oqo sa soli ga ki na ligadra na kai Kalitia.'"
26 Sa qai yaco na vosa i Jiova vei Jeremaia, ka vaka,
27 "Raica, oi Au o Jiova, na nodra Kalou na tamata kecega: e dredre beka vei Au e dua na ka?
28 "O koya oqo sa tukuna o Jiova; Raica, Au na solia na koro oqo ki na ligadra na kai Kalitia, kei na liga i Nepukanesa na tui Papiloni, ia ena rawa o koya.
29 'A ra na lako mai na kai Kalitia erai valu mai ki na koro oqo, ka visa na koro oqo e na buka waqa, ka vakama kei na kena veivale, era sa vakacabora kina e dela ni vale nai madrali boi vinaka vei Peali, ka livia nai sevu vei ira na kalou tani, me vakacudrui Au;
30 'Ni ra sa cakava tikoga na ka ca e Mataqu o ira na Isireli kei ira na Juta mai na gauna era sa gone kina: ni ra sa vakacudrui Au tikoga e na cakacaka ni ligadra o ira na Isireli, sa tukuna o Jiova.
31 'Ni sa vakatubura na Noqu rarawa, kei na Noqu cudru na koro oqo mai na siga era sa tara ka yacova na siga oqo; me'u sa kauta tani ga e Mataqu
32 'E na vuku ni nodra ca kece na Isireli kei na Juta, era sa cakava me ra vakacudrui Au o iraOkei ira na nodra tui, kei na nodra turaga, kei na nodra bete, kei na nodra parofita, kei ira na Juta, kei ira na lewe i Jerusalemi.
33 'Era sa vakanadakui Au, ka sega ni vakanamata vei Au: ia Au a vakavulici ira, ka sou e na mataka Me'u vakavulica, a ra sa sega ni vakarorogo me ra vakavulici kina.
34 'Ia era sa vakacuruma na nodra ka vakasisila ki na vale sa vakatokai e na Yacaqu, me ra vakavelavelataka.
35 'Era sa tara na veiyasana cecere i Peali mai na Buca ni luve i Inomi tagane, me ra vakacabori ira kina na luvedra tagane kei na luvedra yalewa e loma ni buka vei Moloke; na ka Ka'u sa sega ni vakarota, ka sa sega ni tubu e Lomaqu, me ra cakava na ka vakasisila oqo, me vakacalai ira kina na Juta.'
36 "Ia ka sa qai tukuna kina o Jiova, na nodra Kalou na Isireli, e na vuku ni koro oqo, dou sa tukuna kina, 'E na soli ga ki na liga i Tui Papiloni e nai seleiwau, kei na viakana, kei na mate dauveiveitauvi':
37 'Raica, Au na vakasoqoni ira mai na veivanua kecega, Ka'u sa dui vakasavi ira kina e na Noqu cudru, kei na Noqu lesa, kei na cudru levu; ia Au na kauti ira tale mai ki na yasana oqo, ka lesi ira me ra tiko vinaka.
38 'Era na yaco me ra Noqu tamata, ia, Ka'u na yaco Me'u nodra Kalou;
39 'Ia Au na solia vei ira me ra yalovata, ka sala vata, me ra rerevaki Au ka sega ni mudu, me ra vinaka kina o ira kei ira na luvedra era na taravi ira.
40 'Ka'u na cakava talega kei ira na veiyalayalati e sega ni mudu, Me'u kakua ni suka tani vei ira, Me'u kua kina ni caka vinaka vei ira; ia Ka'u na tugana ga ki na lomadra na rerevaki Au, me ra kakua ni vuki tani vei Au.
41 'Ia Au na rekitaki ira me'u caka vinaka vei ira, ka'u na tei ira vakaidina ga e na vanua oqo, mai na vu ni Lomaqu, kei na vu ni yaloqu.'
42 "Ni sa tukuna vakaoqo o Jiova; 'Me vaka Au sa vakayacora vei ira na tamata oqo na ca levu kecega oqo, Au na vakayacora vakakina vei ira na ka vinaka kecega ka'u sa yalataka vei ira.
43 'Ia ena voli tale na veitiki ni vanua e na vanua oqo, dou sa tukuna kina, "Sa lala ga ka sega kina na tamata se na manumanu; sa soli ga ki na ligadra na kai Kalitia."
44 'Era na volia na veitiki ni vanua o ira na tamata e nai lavo, ka vola na kenai vola, ka dregata, ka vakadinadinataka e na vanua i Penijamini, kei na yasayasa vakaerusalemi, kei na veikoro vaka-Juta, kei na veikoro mai na ulunivanua, kei na veikoro mai na buca, kei na veikoro mai na mata ni ceva: ni'u na kauti ira tale mai era sa vakabobulataki,' sa tukuna o Jiova."
tpi_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn